Godzilla Vs King Ghidorah

O Godzilla επιστρέφει στη μεγάλη οθόνη μετά από δυο χρόνια, έχοντας και πάλι στην θέση του σκηνοθέτη τον Kazuki Ohmori, με το αποτέλεσμα να μη καταφέρνει να φτάσει στα πολύ υψηλά standards που είχαν θέσει οι δύο προηγούμενες ταινίες, αλλά από την άλλη η ταινία να καταλαμβάνει μια αξιοπρεπή θέση στην ποιοτική κλίμα των ιαπωνικών kaiju eiga. Τα ταξίδια στο χρόνο είχαν γίνει της μόδας τη δεκαετία του ’80 στο Hollywood, και ο Godzilla δεν θα μπορούσε να παραμείνει αμέτοχος στο νέο κινηματογραφικό trend. Αυτή όμως είναι και η πραγματική αδυναμία της ταινίας, καθώς το plot που αφορά το ταξίδι στον χρόνο δεν λειτουργεί τόσο καλά και αποδυναμώνει το τελικό αποτέλεσμα. Η απλουστευμένη απεικόνιση του φαύλου κύκλου του χρόνου περιορίζει τη δυνατότητα που προσφέρει ένα τέτοιο θέμα, αλλά στα επίπεδα μιας κλασσικής monster movie η ταινία πάει αρκετά καλά. O Ohmori επαναφέρει στη δράση έναν παροπλισμένο εχθρό του Godzilla, τον Ghidorah, ενώ παράλληλα δημιουργεί κι ένα μηχανικό κλώνο του, τον Mecha-Ghidorah για να δώσει ποικιλία στις μάχες. Ένα από τα σημαντικότερα θέματα που αγγίζει η ταινία αφορά την καταγωγή του Godzilla, αφού το συμπαθές τέρας στο ταξίδι του πίσω στο χρόνο συναντά τον, πριν την μετάλλαξη, πρόγονό του, το Godzillasaurus, απαντώντας έτσι σε ένα από τα σημαντικότερα ερωτήματα που αφορούσαν τη γέννηση του βασικού χαρακτήρα. Ο Ohmori βάζει στη συνταγή στοιχεία παρωδίας των αμερικάνικων sci-fi ταινιών, σχόλια πάνω στην ηθική της επιστήμης της γενετικής, αναφορές πάνω στη σχέση αγάπης-μίσους μεταξύ των Ιαπώνων και των Αμερικάνων, φουτουριστικές πινελιές και μπόλικη δράση, για να ολοκληρώσει μια ταινία που λειτουργεί καλά στο σύνολό της και προσφέρει μεγάλες ποσότητες διασκέδασης. Τα οπτικά εφέ δεν είναι τόσο πετυχημένα όσο στην προηγούμενη ταινία, πολλές φορές μάλιστα μοιάζουν αστεία, αλλά ο Ohmori προσδίδει μια cool σπιρτάδα στις σκηνές των μαχών και των καταστροφών που αποζημιώνουν τον απαιτητικό fan του franchise. Καλή ταινία, αρκετά διασκεδαστική, που όμως δεν φτάνει τον οπτικό, εικαστικό καταιγισμό του Godzilla Vs Biollante.